b'\n_START_ARTICLE_\nUpor sredstva\n_START_PARAGRAPH_\nUp\xc3\xb2r je v fiziki pojav, da na telo, ki se giblje v teko\xc4\x8dini, deluje sila upora, ki ima nasprotno smer od smeri gibanja, ali pojav, da se teko\xc4\x8dina upira pretakanju po cevi. Vzrok upora je viskoznost pri laminarnem toku in vrtinci v turbulentnem toku. Sila upora je nekonservativna sila. _NEWLINE_Upor v splo\xc5\xa1nem preu\xc4\x8duje dinamika teko\xc4\x8din. \xc5\xa0e posebej v zraku ga preu\xc4\x8duje aerodinamika (zra\xc4\x8dni upor, aerodinami\xc4\x8dni upor), v vodi pa hidrodinamika._NEWLINE_Pri temperaturi, ni\xc5\xbeji od 2,186 K preide izotop helij-4 v stanje, ko se pretaka brez upora. Takemu stanju re\xc4\x8demo superteko\xc4\x8de stanje.\n_START_SECTION_\nUpor pri gibanju telesa po teko\xc4\x8dini\n_START_PARAGRAPH_\nNa telo, ki se giblje relativno na teko\xc4\x8dino, ki ga obliva, deluje slednja s silo upora v smeri, ki nasprotuje gibanju. Pri majhnih Reynoldsovih \xc5\xa1tevilih je tok teko\xc4\x8dine laminaren, sila upora pa premo sorazmerna hitrosti telesa in velja linearni zakon upora. Pri velikih Reynoldsovih \xc5\xa1tevilih pa je tok teko\xc4\x8dine turbulenten, sila upora pa nara\xc5\xa1\xc4\x8da z drugo potenco hitrosti, zato velja kvadratni zakon upora. Za gibanje krogle v teko\xc4\x8dini velja, da ga lahko opi\xc5\xa1emo z linearnim zakonom upora pri Re < 0,5 in s kvadratnim, \xc4\x8de velja Re > 1000. V vmesnem obmo\xc4\x8dju ne velja noben od omenjenih pribli\xc5\xbekov.\n_START_SECTION_\nUpor pri toku po cevi\n_START_PARAGRAPH_\nTudi pri toku teko\xc4\x8dine po cevi se lo\xc4\x8dita dva re\xc5\xbeima. Pri stacionarnem laminarnem toku je tla\xc4\x8dna razlika na dol\xc5\xbeinsko enoto cevi premo sorazmeren s povpre\xc4\x8dno hitrostjo teko\xc4\x8dine in velja linearni zakon upora, pri turbulentnem toku pa je premo sorazmeren z drugo potenco hitrosti teko\xc4\x8dine. Kriterij za en ali drug re\xc5\xbeim toka je tudi tu Reynoldsovo \xc5\xa1tevilo. Za tok teko\xc4\x8dine po ceveh se ocenjuje, da je laminaren pri Re < 2300 in turbulenten pri Re > 2300.'